REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 06-2/196-23

6. septembar 2023. godine

B e o g r a d

ZAPISNIK

SA 31. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 6. SEPTEMBRA 2023. GODINE

Sednica je počela u 9,33 časova.

Sednici je, saglasno članu 70. stav 1. alineja prva Poslovnika Narodne skupštine, predsedavao Milenko Jovanov, predsednik Odbora.

Sednici su prisustvovali članovi Odbora: Veroljub Matić, dr Uglješa Mrdić, Aleksandar Mirković, Đorđe Komlenski, Ana Miljanić, dr Vesna Ivković, Radovan Arežina i Života Starčević.

Sednici su prisustvovali zamenici članova Odbora: Dragana Radinović, zamenik člana Sandre Božić, Bojan Torbica, zamenik člana Aleksandra Markovića i Radmila Vasić, zamenik člana Boška Obradovića.

Sednici nisu prisustvovali članovi Odbora: Sandra Božić, Aleksandar Marković, Janko Veselinović, Vojislav Mihailović, Miroslav Aleksić, Dragana Rakić, Nikola Dragićević i Boško Obradović.

Sednici su prisustvovali i Srđan Smiljanić, generalni sekretar Narodne skupštine, Dario Kukolj, pomoćnik generalnog sekretara Narodne skupštine i Dara Popović Kupusinac, načelnik Odeljenja za budžetske i finansijsko računovodstvene poslove.

Predsednik Odbora je napomenuo da je sednicu sazvao u roku kraćem od tri dana zbog potrebe da se Ministarstvu finansija dostavi Predlog skupštinskog budžeta za 2024. godinu, u što kraćem roku, radi uključivanja istog u Predlog zakona o budžetu Republike Srbije za narednu godinu.

Na predlog predsednika, Odbor je jednoglasno utvrdio sledeći:

DNEVNI RED:

- Usvajanje zapisnika sa 29. sednice Odbora -

1. Utvrđivanje predloga skupštinskog budžeta za 2024. godinu koji je priremio generalni sekretar Narodne skupštine (03 broj: 401-1313/23-1 od 5. septembra 2023. godine);

2. Razmatranje Predloga zaključka koji je podneo Milenko Jovanov, narodni poslanik (21 broj 02-1676/23 od 5. septembra 2023. godine).

Pre prelaska na rad po utvrđenom dnevnom redu, Odbor je jednoglasno usvojio zapisnik sa 29. sednice Odbora, bez primedaba.

**Prva tačka dnevnog reda:** Utvrđivanje Predloga skupštinskog budžeta za 2024. godinu, koji je pripremio generalni sekretar Narodne skupštine

Predsednik Odbora je podsetio da je članom 64. Zakona o Narodnoj skupštini propisano da Narodna skupština samostalno raspolaže sredstvima za njen rad; da je članom 65.utvrđeno da generalni sekretar Narodne skupštine priprema predlog skupštinskog budžeta u skladu sa zakonom i Poslovnikom i podnosi ga Odboru koji utvrđuje predlog skupštinskog budžeta. Utvrđeni predlog skupštinskog budžeta dostavlja se Ministarstvu finansija na mišljenje.

S tim u vezi, konstatovao je da je dopisom Ministarstva finansija zatraženo da Odbor dostavi Predlog skupštinskog budžeta za narednu godinu, kao i da su članovima Odbora, pored predloga skupštinskog budžeta za 2024. godinu, dostavljeni i: dopis Ministarstva finansija za pripremu budžeta Republike Srbije, Uputstvo Ministarstva finansija za pripremu budžeta za 2024. godinu i Zaključak Republičke izborne komisije o usvajanju Finansijskog plana RIK-a za 2024. godinu, koji je sastavni deo skupštinskog budžeta za 2024. godinu.

U uvodnom obraćanju generalni sekretar je ukazao da se navedenim predlogom utvrđuje obim potrebnih sredstava za finansiranje nadležnosti Narodne skupštine za 2024. godinu, u skladu sa budžetskim klasifikacijama utvrđenim Zakonom o budžetskom sistemu; da je isti usklađen i podeljen na dve funkcije, 110 - narodni poslanici, u okviru koje su predviđena sredstva u iznosu od 925,899,000,00 dinara i funkcija 130 - stručne službe koja je podeljena u dva projekta i to: projekat stručne i administrativno - tehničke podrške u radu poslanika, za koja su predviđena sredstva u iznosu od 1.767.899.000,00 dinara i projekat podrška za redovan rad RIK-a, za koji su predviđena sredstva u iznosu od 56.500.000,00 dinara.

Naveo je i da je predlog skupštinskog budžeta za 2024. godinu pripremljen na osnovu zakona, odluka Odbora za administrativno-budžetska i mandatno-imunitetska pitanja kojima se bliže uređuju prava i obaveze narodnih poslanika i zaposlenih u Službi Narodne skupštine i Uputstva Ministarstva finansija za pripremu budžeta Republike Srbije za 2024. godinu, sa projekcijama za 2025. i 2026. godinu.

Upoznao je članove i zamenike članova Odbora da se Narodna skupština, ovim predlogom skupštinskog budžeta, nije uklopila u limite obima opredeljenih sredstava određene Uputstvom Ministarstva finansija iz dva razloga: prvi je povećanje iznosa jubilarnih nagrada sa neto na bruto prosečnu platu i solidarne pomoći, kako je predviđeno Posebanim kolektivnim ugovorom za državne organe, počev od 2024. godine; drugi razlog je zamena konferencijskog sistema novim (stari često otkazuje), a na tržištu ne postoje rezervni delovi za njega; proces kupovine i ugradnje novog konferencijskog sistema započet je u 2023. godini, a planirano je da se proces završi 2024. godine, za šta je potrebno dodatnih 80 miliona dinara.

Diskusije nije bilo.

Na predlog predsednika Odbor je, većinom glasova, utvrdio Predlog Skupštinskog budžeta za 2024. godinu u visini od 2,750.298.000,00 dinara, koji će u skladu sa Zakonom o Narodnoj skupštini i Poslovnikom, dostaviti na mišljenje Ministarstvu finansija odmah po završetku sednice.

**Druga tačka dnevnog reda:** Razmatranje Predloga zaključka, koji je podneo narodni poslanik Milenko Jovanov

Predsednik Odbora je podsetio da je članom 10. Zakona o Narodnoj skupštini propisano da Narodna skupština ima ambleme, oznake i druge simbole i obeležja, kao i da njihov izgled i upotrebu utvrđuje Narodna skupština na predlog Odbora za administrativno-budžetska i mandatno-imunitetska pitanja, koji Narodnoj skupštini upućuje predlog akta.

Napomenuo je da se Predlogom zaključka obavezuje generalni sekretar, da u okviru svojih zakonskih ovlašćenja, obrazuje radnu grupu iz reda zaposlenih u Službi Narodne skupštine radi izrade nacrta akta o izgledu i upotrebi amblema, oznaka i drugih simbola i obeležja Narodne skupštine.

U diskusiji su učestvovali narodni poslanici Radmila Vasić i Milenko Jovanov.

Radmila Vasić je zatražila pojašnjenje u smislu razloga za podnošenje prdlgoa akta i upitala da li su vrše promene u izgledu amblema Narodne skupštine.

Milenko Jovanov je pojasnio da će biti formirana radna grupa za izradu pomenutog akta; da u radnoj grupi mogu biti angažovani stručnjaci iz nekog od heraldičkih društava, a sve u cilju utvrđivanja izgleda i upotrebe simbola Narodne skupštine.

Na predlog predsednika Odbor je, jednoglasno, usvojio Predlog zaključka u vezi sa izradom nacrta akta o izgledu i upotrebi amblema, oznaka i drugih simbola i obeležja Narodne skupštine.

\*\*\*

Sednica je završena u 9,45 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić Milenko Jovanov